
Kommunedirektørens innstilling
Med hjemmel i plan- og bygningsloven § 12-14 annet ledd vedtas endring av reguleringsplan for Porsgrunn porselensfabrikk (planID 143), med plankart datert 20.08.2026 og reguleringsbestemmelser datert 20.08.2026.


SAKSUTREDNING

Om planendring etter enklere prosess
Plan- og bygningsloven § 12-14 annet ledd åpner for en enklere prosess når endringen i liten grad påvirker gjennomføringen av planen for øvrig, holder seg innenfor planens hovedrammer og ikke berører hensynet til viktige natur- og friluftsområder. Alle vilkårene må være oppfylt. Før vedtak skal berørte myndigheter, direkte berørte eiere og festere og andre berørte få anledning til å uttale seg, jf. tredje ledd. Saken legges frem for Utvalg for miljø og byutvikling som delegert planmyndighet.
Bakgrunn for endringen
Reguleringsplanen ble vedtatt 10.02.2011. Forslagsstiller er Porselensfabrikken Næringspark AS, med Feste Landskap Arkitektur AS som plankonsulent. Hensikten er å samle deler av parkeringen i et parkeringshus og øke kapasiteten for virksomhetene i bygget. Tilbygget i S2 skal gi plass til panterom og et justert inngangsparti. Tiltakene berører eksisterende parkerings- og manøvreringsarealer i et etablert sentrumsområde.
Beskrivelse av forslag til planendring
Byggegrensene i S1 justeres for å gi plass til parkeringshuset, og byggegrensen i S2 tilpasses tilbygget. Detaljert parkeringsoppmerking og markeringen av bebyggelse som skulle fjernes i S1 tas ut av plankartet. Plassering og antall inn- og utkjøringspiler tilpasses ny trafikkløsning. Arealformål og formålsgrenser endres ikke. Hensikten med planendringen er å legge til rette for etablering av et parkeringshus på dagens parkeringsareal innenfor område S1 og et mindre tilbygg/panterom i tilknytning til eksisterende bygningsmasse innenfor område S2.
Det foreslås et parkeringshus i tre plan med mulighet for parkering på tak. Endringen innebærer at tillatt antall parkeringsplasser innenfor hele planområdet økes fra 340 til 385 plasser, det vil si en økning på 45 parkeringsplasser sammenlignet med gjeldende reguleringsplan.
Planendringen gjelder følgende forhold:
justering av byggegrensene innenfor S1 for å gi plass til parkeringshuset
justering av byggegrensen innenfor S2 for nytt panterom/inngangsparti
åpning for parkeringshus med mulighet for takparkering innenfor S1
endring av bestemmelsene om maksimalt antall parkeringsplasser
fjerning av detaljert parkeringsløsning som i dag er vist på plankartet
oppdatering av plassering og antall inn- og utkjøringspiler i samsvar med ny trafikkløsning
enkelte øvrige tekniske tilpasninger av plankart og bestemmelser til den nye situasjonen
Planens arealformål og formålsgrenser foreslås ikke endret.
Illustrasjonsmaterialet viser et parkeringshus med totalt om lag 139 plasser i selve parkeringshuset, fordelt på tre plan og tak. Parkeringshuset er foreslått utformet med dempede røde materialtoner og vegetasjon langs fasaden for å tilpasse bebyggelsen til Porselensfabrikkens verneverdige bygningsmiljø og gateløpet langs Drangedalsvegen. Planendringen vil kunne medføre at enkelte eksisterende trær langs Porselensvegen må fjernes. Det er forutsatt at berørte trær erstattes med nye trær andre steder innenfor planområdet, som vist på vedlagt illustrasjonsplan.
Forholdet til overordnede planer og føringer
Kommuneplanens arealdel 2018-2030 er gjeldende overordnet arealplan. Endringsforslaget viderefører sentrumsformålet i reguleringsplanen, og er dermed i tråd med denne.
Merknader til høringen
Forslaget ble varslet 26.08.2026 med uttalelsesfrist 17.09.2026. Det foreligger fem svar fra offentlige instanser. Ingen av disse fraråder behandling etter enklere prosess. Merknadene og kommunedirektørens vurderinger er omtalt nedenfor.
Telemark fylkeskommune datert 17. september 2026
Fylkeskommunen støtter endringen. De fremhever klima- og energihensyn og prinsippene om å unngå, flytte og forbedre, og minner om regional vannforvaltningsplan. Parkeringshuset ligger inntil et kulturmiljø av nasjonal interesse. Fylkeskommunen er positiv til foreslåtte røde materialtoner og anbefaler klatreplanter og grøntelementer. De anbefaler også miljøsertifiserte leverandører, lavt klimafotavtrykk og vurdering av fossilfrie, utslippsfrie og avfallsfrie bygge- og anleggsplasser.
Kommunedirektørens vurdering: Tas til orientering.
Statens vegvesen datert 17. september 2026
Statens vegvesen ser ingen direkte konsekvenser for sitt vegnett. Etaten viser til nullvekstmålet og overlater avveiningen mellom bilbruk og sentrumsutvikling til kommunen. Den påpeker at trafikkanalysen viser noe dårligere avvikling i et vegnett som er viktig for buss, og anbefaler en før- og etterundersøkelse av busstrafikkens framkommelighet.
Kommunedirektøren vurdering: det vurderes å ikke være behov for en særskilt før- og etterundersøkelse av framkommeligheten for buss. Trafikkanalysen viser økte køer og forsinkelser, men vurderer trafikkøkningen som håndterbar og innenfor kryssets tåleevne. Arbeidene i Raschebakken og Skippergata vil kunne påvirke trafikkavviklingen og gjøre det vanskelig å skille virkningen av parkeringshuset fra øvrige endringer i vegnettet på kort sikt. Det vises også til fylkeskommunen som vegmyndighet og kollektivansvarlig, som i sin merknad ikke har etterspurt en tilsvarende undersøkelse.
NVE datert 16. september 2026
NVE vurderer sine fagområder som tilstrekkelig vurdert og ivaretatt. Uttalelsen bygger blant annet på at tiltaket ikke forverrer stabiliteten, og at overvann håndteres lokalt med fordrøyning. NVE minner om kommunens selvstendige ansvar og om innmelding av naturfareutredninger til NVE og grunnundersøkelser til NGU gjennom NADAG.
Kommunedirektørens vurdering: Tas til orientering.
Statsforvalteren og Direktoratet for samfunnssikkerhet og beredskap (DSB) datert 8. september 2026
Statsforvalteren i Vestfold og Telemark har ikke prioritert saken på grunn av kapasitet og ber om å få vedtatt planendring oversendt. DSB har gitt et generelt svar uten en konkret vurdering av saken. Disse svarene kan ikke tas til inntekt for faglig tilslutning. Kommunen må selv sikre at nasjonale og viktige regionale interesser og samfunnssikkerhet er ivaretatt.
Kommunedirektørens vurdering: Tas til orientering.
Kommunedirektørens vurdering av foreslått planendring
Etter plan- og bygningsloven § 12-14 kan en reguleringsplan endres etter en enklere prosess når endringen i liten grad vil påvirke gjennomføringen av planen for øvrig, ikke går utover hovedrammene i planen og heller ikke berører hensynet til viktige natur- og friluftsområder. Endringen skjer innenfor områder som allerede er regulert til sentrumsformål og som i dag i stor grad benyttes til parkering og manøvreringsareal. Reguleringsformålene og avgrensningen av disse opprettholdes. Tiltakene innebærer først og fremst en endring av hvordan parkeringen organiseres og en moderat økning i parkeringskapasiteten, sammen med nødvendige tilpasninger av byggegrenser og adkomster. Kommunedirektøren vurderer videre at planendringen ikke berører viktige natur- eller friluftsområder, og at den ikke går utover hovedrammene i gjeldende plan. Endringen vurderes heller ikke å være til hinder for gjennomføringen av resten av reguleringsplanen.

Virkningene av endringen er etter kommunedirektørens vurdering tilstrekkelig belyst gjennom trafikkanalyse, overvannsplan, geotekniske vurderinger, ROS-analyse og illustrasjonsmateriale. Utredningene viser ikke forhold som på nåværende tidspunkt tilsier at planendringen ikke bør gjennomføres. Forhold knyttet til blant annet geoteknikk, flom, overvann, intern trafikksikkerhet og teknisk infrastruktur må følges opp i den videre detaljprosjekteringen og byggesaksbehandlingen.
Naturmangfold
Endringen gjelder opparbeidede arealer. Planbeskrivelsen opplyser at det ikke er registrert naturvernområder, naturtyper eller arter i endringsområdet, men at om lag ni trær langs Porselensvegen trolig må fjernes. Tap av etablerte trær påvirker lokalmiljø, skygge og grøntpreg selv om arealet ikke er regulert til natur- eller friluftsformål. Bevaring skal vurderes konkret, og forslagsstillers forutsetning om erstatningsplanting følges opp i utomhusplanen, jf. vedlagt illustrasjonsplan.
Kommunedirektøren har vurdert planendringen etter naturmangfoldloven § 7, jf. §§ 8–12. Endringen gjelder allerede opparbeidede arealer, og det er ikke kjent at naturverdier av betydning berøres. Kunnskapsgrunnlaget i planbeskrivelsen vurderes som tilstrekkelig etter § 8. Det er ikke påvist usikkerhet som tilsier at føre-var-prinsippet i § 9 skal tillegges særlig vekt. Endringen vurderes heller ikke å medføre vesentlig økt samlet belastning på naturmangfoldet, jf. § 10. Prinsippene i §§ 11 og 12 ivaretas ved at tiltakshaver bekoster nødvendige miljøtiltak og benytter miljøforsvarlige løsninger, herunder forsvarlig håndtering av overvann.
Økonomiske konsekvenser
Endringen gjelder et privat utbyggingstiltak. Saken inneholder ikke forslag om kommunale investeringer.
Kommunedirektøren er på denne bakgrunn positiv til den foreslåtte planendringen. Det legges vekt på at endringen gir en mer hensiktsmessig organisering av parkeringen og bedre utnyttelse av allerede opparbeidede arealer, og kan støtte opp om eksisterende virksomheter og videre sentrumsutvikling. Med oppfølging av de omtalte forholdene i detaljprosjekteringen og byggesaksbehandlingen anbefaler kommunedirektøren at planendringen vedtas.
Konklusjon
Kommunedirektøren anbefaler at planendringen vedtas etter plan- og bygningsloven § 12-14 annet ledd. Anbefalingen bygger på at endringen holder seg innenfor planens hovedrammer, i liten grad påvirker gjennomføringen for øvrig og ikke berører hensynet til viktige natur- og friluftsområder.

